DOI: 10.14457/tu.the.2017.809
title: ปัจจัยที่มีอิทธิพลต่อการตัดสินใจใช้บริการสั่งซื้อและนำเข้าสินค้าจากประเทศจีนของธุรกิจ B2B: กรณีศึกษาบริษัท วีแคนบาย จำกัด

description: ปัจจุบันผู้ประกอบการหลายรายนิยมนำเข้าสินค้าจากประเทศจีนเพื่อนำมาขายต่อเป็นจำนวนมาก เพราะสินค้าที่ผลิตในประเทศจีนมีราคาถูก มีหลากหลายและหากสั่งซื้อจำนวนมากก็จะได้ราคาถูกลง ในปี พ.ศ. 2560 ประเทศไทยมีมูลค่าการนำเข้าสินค้าจากประเทศจีนในสัดส่วนมากที่สุดเป็นอันดับ 1 จากมูลค่าการนำเข้าสินค้าทั้งหมดตั้งแต่ปี พ.ศ. 2557 เป็นต้นมา (สำนักงานปลัดกระทรวงพาณิชย์, 2561) การนำเข้าสินค้าจากประเทศจีนผ่านทางออนไลน์สามารถทำได้หลายช่องทาง เช่น อาลีบาบา, เถาเป่าและทีมอลล์ เป็นต้น โดยหนึ่งในบริษัทรับนำเข้าสินค้าจากจีนที่ได้รับความนิยมคือ บริษัท วีแคนบาย จำกัด ซึ่งเป็นบริษัทผู้นำในการดำเนินธุรกิจด้านการสั่งซื้อและนำเข้าสินค้าจากประเทศจีนด้วยระบบออนไลน์รายแรกในประเทศไทย ผู้วิจัยเล็งเห็นว่า ธุรกิจร้านค้าออนไลน์ในปัจจุบันมีแนวโน้มขยายตัวมากขึ้น โดยเฉพาะธุรกิจแบบB2B ซึ่งมีมูลค่ามหาศาลในตลาด    อีคอมเมิร์ซ จึงเป็นที่มาของโครงการค้นคว้าอิสระเกี่ยวกับปัจจัยที่มีอิทธิพลต่อการตัดสินใจใช้บริการสั่งซื้อและนำเข้าสินค้าจากประเทศจีนของธุรกิจB2B: กรณีศึกษาบริษัท วีแคนบาย จำกัดงานวิจัยนี้มีวัตถุประสงค์เพื่อศึกษาด้านพฤติกรรมและวิเคราะห์ปัจจัยที่มีอิทธิพลต่อการตัดสินใจใช้บริการสั่งซื้อและนำเข้าสินค้าจากประเทศจีนของธุรกิจB2B ซึ่งประกอบไปด้วยประสบการณ์ผู้ใช้ (Customer Experience) คุณภาพของการบริการ (Service Quality) และคุณภาพระบบ (System Quality) งานวิจัยนี้เป็นงานวิจัยเชิงคุณภาพ (Qualitative Research) เก็บข้อมูลโดยการสัมภาษณ์เชิงลึกกลุ่มตัวอย่างที่เคยมีประสบการณ์ใช้บริการมาก่อน (In-depth Interview) ทำให้มีข้อคิดเห็นเกี่ยวกับบริการในเชิงลึก ซึ่งสามารถแสดงความคิดเห็นได้ชัดเจนผลการศึกษาพบว่า กลุ่มตัวอย่างมีพฤติกรรมในการสั่งซื้อสินค้าที่แตกต่างกันตามรูปแบบของการดำเนินธุรกิจ โดยกลุ่มที่มีรูปแบบการดำเนินธุรกิจแบบพรีออเดอร์จะมีการเริ่มใช้บริการก็ต่อเมื่อมีออเดอร์จากลูกค้า ส่งผลให้มีช่วงเวลาในการสั่งซื้อที่ไม่แน่นอนนัก โดยมีความต้องการบริการที่รวดเร็วและมีความผิดพลาดน้อยที่สุด เพื่อที่จะส่งมอบสินค้าให้กับลูกค้าได้ครบถ้วนและ             ตรงต่อเวลา ในขณะกลุ่มที่มีรูปแบบการสั่งซื้อสินค้าแบบสต็อกเพื่อการจำหน่ายแบบพร้อมส่ง ช่วงเวลาการสั่งซื้อจะขึ้นอยู่กับปริมาณสต็อกที่เหลือ ส่งผลให้กลุ่มนี้สามารถที่จะวางแผนการสั่งซื้อสินค้า เพื่อลดต้นทุนให้ได้ต่ำที่สุด โดยจะมีการสั่งสินค้าจำนวนมากในช่วงที่มีโปรโมชั่นต่างๆประสบการณ์ของผู้ใช้งานและคุณภาพของการบริการ จะเป็นการตัดสินใจจากการที่ผู้ใช้งานไม่มีความรู้ในส่วนนั้น ซึ่งผู้ประกอบการจะมีการเปรียบเทียบกับผู้ให้บริการรายอื่นๆ เช่น การมีบริการที่ดีกว่า มีราคาที่ถูกกว่า มีโปรโมชั่นที่น่าสนใจ เป็นต้น โดยเมื่อมีการเปรียบเทียบแล้วเล็งเห็นว่าดีกว่า มีประโยชน์ จึงตัดสินใจที่จะใช้บริการ ในขณะที่คุณภาพของระบบ ผู้ประกอบการจะมีการตัดสินใจใช้บริการจากการที่มีข้อมูลรองรับ ชัดเจนและตรงกับความต้องการมากที่สุด ซึ่งจะใช้เวลาไม่นานในการตัดสินใจ เนื่องจากไม่มีความจำเป็นต้องเปรียบเทียบกับผู้ให้บริการรายอื่นก็ได้งานวิจัยฉบับนี้เป็นประโยชน์แก่ผู้ประกอบการด้านการให้บริการสั่งซื้อและนำเข้าสินค้า ทำให้ทราบถึงพฤติกรรมในการตัดสินใจและการรับข่าวสาร โปรโมชั่นต่างๆ เข้าใจในมุมมองของผู้บริโภคต่อจุดยืนทางด้านการตลาดของบริการและปัจจัยต่างๆ ที่มีอิทธิพลต่อการตัดสินใจเลือกใช้บริการ รวมทั้ง ความคาดหวังที่ผู้ใช้งานมีต่อการบริการ โดยผู้ประกอบการด้านการให้บริการสั่งซื้อและนำเข้าสินค้าสามารถนำข้อมูลไปปรับปรุงรูปแบบการดำเนินงาน กลยุทธ์ต่างๆ ให้สอดคล้องกับกลุ่มเป้าหมายที่มีประสิทธิภาพอย่างกลุ่มธุรกิจB2B